Document ID: 31990R1784

*****
ΚΑΝΟΝΙΣΜΟΣ (ΕΟΚ) αριθ. 1784/90 ΤΗΣ ΕΠΙΤΡΟΠΗΣ
της 28ης Ιουνίου 1990
για την τροποποίηση του κανονισμού (ΕΟΚ) αριθ. 3929/87 σχετικά με τις δηλώσεις εσοδείας, παραγωγής και αποθεμάτων προϊόντων του αμπελοοινικού τομέα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 περί κοινής οργανώσεως της αγοράς στον αμπελοοινικό τομέα (1), όπως τροποποιήθηκε τελευταία από τον κανονισμό (ΕΟΚ) αριθ. 1325/90 (2), και ιδίως το άρθρο 3 παράγραφος 4,
Εκτιμώντας:
ότι, κατά τη διάρκεια ορισμένων αμπελουργικών περιόδων, πολύ πρώιμες συγκομιδές μπορούν να οδηγήσουν ορισμένους εμπορικούς φορείς να κατέχουν στις 31 Αυγούστου, ημερομηνία που λαμβάνεται υπόψη για τον λογιστικό υπολογισμό των αποθεμάτων που θα δηλωθούν σύμφωνα με το άρθρο 4 του κανονισμού (ΕΟΚ) αριθ. 3929/87 της Επιτροπής (3), προϊόντα που προέρχονται από τη νέα συγκομιδή· ότι πρέπει να αποφευχθεί να υπολογιστούν λογιστικά τα προϊόντα αυτά δύο φορές μεταξύ των αποθεμάτων και μεταξύ εκείνου που πρέπει να εμφαίνεται στη δήλωση παραγωγής, προσδιορίζοντας ότι δεν πρόκειται να αποτελέσουν αντικείμενο δηλώσεως αποθεμάτων·
ότι δεν έχουν εκλείψει οι δυσκολίες που δικαιολόγησαν την απαλλαγή, κατά τρόπο μεταβατικό, ορισμένων κατηγοριών παραγωγών στην Ελλάδα από τις υποχρεώσεις που προβλέπονται στα άρθρα 1 και 3 του κανονισμού (ΕΟΚ) αριθ. 3929/87·
ότι πρέπει, συνεπώς, να παραταθεί για μία αμπελουργική περίοδο το καθεστώς παρεκκλίσεων που προβλέπεται για τους προαναφερθέντες παραγωγούς·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3929/87 τροποποιείται ως εξής:
1. Στο άρθρο 4 παράγραφος 1, το πρώτο εδάφιο συμπληρώνεται με το ακόλουθο κείμενο:
«Όσον αφορά τα κοινοτικά αμπελουργικά προϊόντα, δεν περιλαμβάνονται στη δήλωση αυτή προϊόντα που προέρχονται από σταφύλια που έχουν συγκομισθεί από την εσοδεία του ιδίου ημερολογιακού έτους.»
2. Στο άρθρο 16, η περίοδος «1984/85 έως 1989/90» αντικαθίσταται από την περίοδο «1984/85 έως 1990/91».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Ιουνίου 1990.

Labels: 17
6